Kirsten Normann Andersen (SF), 2024-04-02:
Mange tak for det.
Et apotek er jo ikke et supermarked, og derfor synes jeg også, at det er rettidig omhu at sikre, at apoteker i endnu højere grad ses som en del af det samlede sundhedsvæsen, hvor det primære fokus er medicin og sundhedsydelser til gavn for borgerne.
Det var udgangspunktet for den sundhedsaftale, som vi indgik i 2022, og jeg er rigtig glad for, at branchen for det meste deler den vision.
Man kan som bekendt ikke både blæse og have mel i munden, og derfor er det også vigtigt at prioritere retningen og udviklingen for apotekernes virksomhed, så der er dygtige og veluddannede sundhedsfaglige farmaceuter og farmakonomer, og så der er sikkerhed for, at patienter og borgere kan få den rigtige rådgivning.
Det at prioritere tilgængelighed og rimelige medicinpriser, kvalitet m.v. er et politisk ansvar.
Og det er et politisk ansvar at sikre, at der er apoteker i alle landsdele 24-7.
Jeg synes, at det her forslag er et godt skridt på vejen, og vi bakker også op om elementerne i forslaget, men dog er der et par opmærksomhedspunkter.
Det er Apotekerforeningens opfattelse, at et ikke ubetydeligt antal apoteker uden for de store byer vil blive tvunget til at opgive bevillingen som følge af ophævelsen af udligningsordningen.
Jeg har noteret mig ministerens svar om, at apotekerne i landområderne også i den nuværende ordning vil miste tilskud, fordi de har et solidt afkast.
Jeg håber imidlertid, at netop det her spørgsmål om tilskud til landområderne vil have ministerens særlige opmærksomhed i implementeringsfasen.
De fysiske forretninger er bare helt afgørende for den lige adgang til medicin og rådgivning.
Det, som peger på, at der er behov for prioritering, er, hvis der eksempelvis er for få vacciner til alle.
Det er en reel bekymring, synes jeg, at eksempelvis plejehjemsbeboere eller andre svækkede borgere risikerer, at de ikke kan få en vaccination, fordi vaccinerne på apoteket er blevet brugt til andre borgere, som kom først.
Det er bare vigtigt, at vi sikrer, at de mest sårbare patienter får hjælpen først.
I SF mener vi, at vi skal fortsætte den tværfaglige udvikling i sundhedsvæsenet, og jeg håber derfor også, at ministeren vil overveje, om vi allerede nu eller i næste skridt kan lave en aftale om autorisation for farmakonomer, så netop uddannelse og efteruddannelse kan give grobund for at fortsætte tværfagligheden og den sundhedsfaglige udvikling.
Jeg håber, at vi kan fortsætte en drøftelse af mulighederne for, at farmaceuter kan udskrive visse receptpligtige produkter, mod at de får adgang til dokumentation i FMK.
Det kunne eksempelvis være midler mod børneorm eller øjenbetændelse, og det er ærligt talt sært, at man kan købe en test, som kan afsløre, om man har klamydia, men at man ikke kan købe den nødvendige medicin uden et besøg hos lægen og endnu en test; det er ikke en klog brug af ressourcer.
Jeg håber også, at vi kan komme til at tale mere om muligheden for, at det er farmaceuterne, som udfylder recepten, selv om det er læger, der ordinerer medicinen.
Læger bruger ofte uforholdsmæssig meget tid på at finde produkter, men det er jo ret beset farmaceuterne, som er de nærmeste i forhold til at have styr på tilgængelige produkter.
Endelig synes jeg, at der fortsat er behov for at drøfte patienters betaling for leverancer til hjemmet eller til plejehjemmet og de omkostninger, som er forbundet med en øget klog brug af dosisdispenseret medicin.
Men forslaget her synes jeg er et skridt i den rigtige retning, og derfor stemmer vi også for, men håber som den tidligere ordfører for Venstre, at vi efterfølgende kan fortsætte med at drøfte nogle af de udviklingspotentialer, der i virkeligheden også er plads til her.
Tak for ordet.